Modulasetilo o batla bonokopila
Modulasetilo wa khansele ya Kgatleng a re o eletsa go bona a eteletse khansele e ditirelo tsa yone di fiwang Batswana ka botswapelo, potlako, tlhompho le lorato e bile di tsepame. Fa a buisa phuthego ya kgotla kwa Bokaa bosheng, Rre Daniel Molokwe o ne a re ditirelo tsa badirelapuso di tshwanetse go kgotsofatsa morafe, e seng gore morafe o romelwe kwa le kwa ba sa thusege. Rre Molokwe, yo e leng mokhanselara wa Rasesa, a re morafe o tshwanetse go dirisa ofisi ya boipelego go kopa thuso pele ba ya kwa maphateng a puso. O rotloeditse badirelapuso go dirisa megala go fefosa ditirelo ka go itshwaraganya le badiri ka bone go bona gore morafe o a thusega. “E le sekai, fa motsadi a tla kwa go mmaboipelego mme karata ya gagwe e sena setempe sa bongaka, wena o le modirelapuso se busetse motsadi kwa bongakeng go ya go tempelwa. Se o ka se dirang ke go leletsa ba bongaka o ba bolelela gore ga go na setempe, mme le dire thulaganyo go tempisa,” a tlhalosa. Rre Molokwe o supile fa gape a tshwenngwa ke tiego ya dituelo tsa batho ba dirile tiro. A re bodirelapuso bo tshwanetse go sekaseka melao yotlhe go bona gore ke e fe e e diang ditirelo tse di fiwang Batswana, mme e baakanngwe fela jaaka Tautona Mokgweetsi Masisi a laotse. Rre Molokwe o ne a kgothatsa komiti ya ditlhabololo tsa motse go thusa go tlhabolola Bokaa ka go dira ditirelo tse khansele e sa di kgonang. A re go a tshwenya gore mo bogompienong dikole dingwe tsa Kgatleng di bo di santse di reka borotho kwa Good Hope, mme go na le mananeo a nyeletso lehuma. Rre Molokwe a re o tshwenngwa ke ka fa boroko jwa badirelapuso bo ajwang ka teng mo Kgatleng. A re ke tshwanelo gore modirelapuso a fiwe boroko gaufi le fa a berekelang teng. O ne gape a kgothatsa makalana a puso go rerisa morafe ka tsotlhe tse ba di dirang. O supile fa khansele le mapalamente ba dirile lenaneo la dingwaga tse tharo tsa ditlhabololo tsa metse ya Kgatleng tse di tlaa dirwang ka letlole la ditlhabololo la dikgaolo. A re ditlhabololo tsa teng ka go tlhomagana ga botlhokwa jwa tsone ke mealo ya ditsela, kgopho ya metsi a pula le dipone tsa mo mekgwatheng. Banni ba Bokaa ba supile fa ba eletsa go bona tsela ya Bokaa-Kopong e dirwa ka e le khutshwane e bile e ka fokotsa mosuke le tiego ya go tsamaya ka tsela ya Gaborone. Ba supile gape fa seemo sa kgopho ya metsi a a leswe se sa ba jese di welang mme ba kopa puso go potlakela go se rarabolola. Ba kaile fa ba tshwaragane le mathata a go kwadisa dikgwebo ka melao le ditsamaiso di faralogana le se bogogi bo se buang. 